Paġna Permezz tal-ittra bid-data tat-23 ta' Novembru 2015 riprodotta fil-lingwa awtentika fil-paġni li jsegwu dan is-sommarju, il-Kummissjoni nnotifikat lill-Ungerija bid-deċiżjoni tagħha li tagħti bidu għall-proċedura stipulata fl-Artikolu 108(2) tat-Trattat dwar il-Funzjonament tal-Unjoni Ewropea dwar il-miżura msemmija aktar 'il fuq. Il-partijiet interessati jistgħu jibagħtu l-kummenti tagħhom dwar il-miżura li dwarha l-Kummisjoni se tibda l-proċedura, fi żmien xahar mid-data tal-pubblikazzjoni ta' dan is-sommarju u tal-ittra li ssegwi, fl-indirizz li ġej: Dawn il-kummenti jiġu kkomunikati lill-Ungerija. Il-parti interessata li tippreżenta l-kummenti tista' titlob bil-miktub biex l-identità tagħha tibqa' kunfidenzjali, filwaqt li tagħti r-raġunijiet għat-talba. Abbażi ta' artikli fl-istampa u kuntatti informali mal-awtoritajiet Ungeriżi, fit-13 ta' Marzu 2014, il-Kummissjoni bdiet investigazzjoni preliminari b'inizjattiva proprja rigward għajnuna mill-Istat possibbli involuta fil-kostruzzjoni tal-impjant tal-enerġija nukleari ta' Paks II. Wara diversi skambji ta' informazzjoni u laqgħat formali, fit-22 ta' Mejju 2015, l-awtoritajiet Ungeriżi nnotifikaw il-miżura għal raġunijiet ta' ċertezza legali, li jiddikjaraw li l-proġett ma jinvolvi l-ebda għajnuna mill-Istat skont it-tifsira tal-Artikolu 107 TFUE. Fl-2014, il-Federazzjoni Russa u l-Ungerija kkonkludew ftehim intergovernattiv (Intergovernmental Agreement, IGA) dwar programm nukleari. Abbażi ta' dan il-ftehim, ir-Russja se tagħti self intergovernattiv ta' EUR 10 biljun lill-Istat Ungeriż li se juża l-ammont biex jappoġġa l-kostruzzjoni ta' żewġ reatturi nukleari fis-sit ta' Paks (minbarra li bħalissa qegħdin jaħdmu erba' reatturi fis-sit). Skont il-ftehim intergovernattiv, is-self irid jintuża mill-Ungerija għal finanzjament ta' 80 % tal-prezz tax-xiri filwaqt li 20 % ta' kull ammont dovut jitħallas mill-Ungerija mir-riżorsi tagħha stess. Fin-notifika l-Ungerija ssostni li l-investiment ma jikkostitwixxix għajnuna mill-Istat fis-sens tal-Artikolu 107 TFUE, peress li ma jagħtix vantaġġ ekonomiku lil Paks II minħabba li l-prinċipju tal-investitur f'ekonomija tas-suq (Market Economic Investor Principle, MEIP) jiġi segwit. Il-Kummissjoni waslet għall-konklużjoni preliminari li hemm dubji dwar jekk il-miżura tinvolvix għajnuna mill-Istat skont it-tifsira tal-Artikolu 107(1) TFUE. Il-Kummissjoni b'mod partikolari tiddubita kemm il-miżura tistax tiġi implimentata minn xi investitur ekonomiku fis-suq f'kundizzjonijiet simili. Skont in-notifika, l-analiżi ekonomika għall-proġett turi rata ta' redditu interna (Internal Rate of Return, IRR) ta' wara t-taxxa matul operazzjonijiet ogħla milli l-kost medju ponderat tal-kapital (Weighted Average Cost of Capital, WACC) u għalhekk l-investiment tal-Istat irendi profitt, jiġifieri skont it-test tal-MEIP. Madankollu, l-Ungerija ma pprovdietx biżżejjed informazzjoni dwar jekk l-investiment irendix profitt f'termini ekonomiċi, filwaqt li tiġi kkunsidrata l-allokazzjoni tar-riskji skont il-kuntratt, u l-aspettattivi dwar id-dħul futur (ibbażat fuq il-prezzijiet tal-elettriku fil-futur). Barra minn hekk, f'dan l-istadju, abbażi tal-informazzjoni ppreżentata, il-Kummissjoni ma għandhiex elementi biżżejjed biex tikkonkludi jekk, f'każ li l-miżura tikkostitwixxi għajnuna mill-Istat, il-kundizzjonijiet għall-kompatibilità mas-suq intern skont l-Arikolu 107(3)(c) TFUE jiġux issodisfati, b'mod partikolari jekk l-għajnuna hijiex meħtieġa, u jekk hemmx fallimenti tas-suq li jaffettwaw l-investimenti ġodda fi proġetti nukleari fl-Ungerija u x'inhuma dawn il-fallimenti tas-suq. Il-Kummissjoni teħtieġ informazzjoni dwar il-possibbiltajiet ta' investimenti nukleari ġodda (mingħajr appoġġ mill-Istat) u l-iskedar tagħhom minħabba l-ispeċifiċitajiet tas-suq tal-elettriku Ungeriż u l-evoluzzjoni mistennija tiegħu u l-immudellar tas-suq f'dan ir-rigward. Barra minn hekk, il-Kummissjoni għandha d-dubji dwar jekk il-miżura notifikata hijiex proporzjonali, peress li, f'dan l-istadju, mhuwiex ċar kif u sa liema punt Paks II se jħallas lura l-investiment tal-Istat. Barra minn hekk, il-Kummissjoni hija wkoll imħassba dwar l-effetti ta' distorsjoni li jista' jkollha l-miżura fuq il-kompetizzjoni u l-kummerċ. Is-suq Ungeriż tal-ġenerazzjoni tal-elettriku huwa kkaratterizzat minn numru relattivament għoli ta' konċentrazzjoni tas-suq bl-impjant attwali tal-enerġija nukleari Paks NPP li jipprovdi madwar 50 % tal-ġenerazzjoni domestika. F'dan l-istadju huwa magħruf li pjuttost ftit kapaċità ġdida qed tissieħeb fis-suq, minkejja l-qasma bejn il-ġenerazzjonijiet prevista. Għalhekk huwa mistenni li Paks II jirrappreżenta mill-inqas terz tad-domanda domestika mbassra fl-2030 u jista' għaldaqstant iwassal flimkien mar-reatturi li għadhom għaddejjin/ma rtirawx ta' Paks NPP għat-tisħiħ tal-konċentrazzjoni fis-suq. Il-Kummissjoni tqis ukoll li l-għajnuna għal tali kapaċità ta' tagħbija bażi kkaratterizzata minn fattur ta' tagħbija għoli u livell aktar baxx ta' kost livellat ta' enerġija tista' sservi ta' xkiel għad-dħul ta' parteċipanti ġodda fis-suq u tbaxxi iktar 'l isfel il-kurva tal-mertu ċertu ta' ammont ta' kapaċità ta' ġenerazzjoni ta' kost ogħla eżistenti. Skont l-Artikolu 16 tar-Regolament tal-Kunsill (UE) 2015/1589, kull għajnuna illegali tista' tkun soġġetta għal irkupru mingħand il-benefiċjarju.
Extracted from C_008_2016.html